કોહલીએ નિયમિત ટેસ્ટ કેપ્ટન તરીકેની જવાબદારી તો ગઈ સિઝનમાં સાઉથ આફ્રિકા સામેની શ્રેણી સાથે જ સંભાળી લીધી હતી. પરંતુ ૨૦૧૫ના જાન્યુઆરીના પહેલા સપ્તાહમાં ધોનીએ અચાનક સુકાનીપદ છોડી દીધું એ પછી ઓસ્ટ્રેલિયાના પ્રવાસમાં જ તેને સિડની ટેસ્ટમાં સુકાની બનાવી દેવાયો અને તેની કપ્તાન તરીકેની યાત્રાનો પ્રારંભ થયો હતો. ઓસ્ટ્રેલિયામાં એકાદ બે મેચમાં તે ખાસ કાંઈ કરતબ દાખવી શક્યો નહીં પરંતુ એ જ વર્ષના મધ્યમાં શ્રીલંકાના પ્રવાસમાં તેણે ભારતને શ્રેણી વિજય અપાવ્યો. પ્રથમ ટેસ્ટમાં તો ટીમનો કારમો પરાજય થયો પરંતુ બીજી ટેસ્ટ અને ત્રીજી ટેસ્ટમાં ભારતે ભવ્ય પ્રદર્શન કર્યું.